Ohje KYSin Kaarisairaalaan leikkaukseen tulevalle

|  |  |
| --- | --- |
| Kuvaus: | Ohjeet leikkaukseen valmistautumisesta ja sairaalaan saapumisesta eKirjeen mukana |

Tässä ohjeessa kuvataan, miten sinun tulee valmistautua kotona leikkausta varten ja kerrotaan sairaalaan saapumisesta ja leikkauksen jälkeen huomioitavat asiat.

**Valmistautuminen kotona**

Peseytyminen ja hygienia

* suihkussa käynti illalla tai viimeistään aamulla, ihon kuivaus puhtaaseen pyyhkeeseen
* iltasuihkussakäynnin jälkeen lakanoiden vaihto ennen nukkumaan menoa
* navan puhdistaminen
* silmäluomien ja ripsien puhdistaminen
* kynsilakkojen poistaminen
* lävistyksien ja korujen poistaminen
* leikkausalueen ihokarvoja ei poisteta

Vaatetus

* pukeutuminen puhtaisiin ja helposti puettaviin vaatteisiin

Syöminen ja juominen

* syömättä ja juomatta kuusi (6) tuntia ennen sairaalaan tuloaikaa, ellei sinua ole muutoin ohjeistettu. Myös purukumin ja pastillien syönti on kiellettyä.

Leikkauspäivän lääkkeet

* vastaanottoyksikön sairaanhoitaja soittaa sinulle leikkausta edeltävänä arkipäivänä ja kertoo sairaalaan saapumisajan sekä mitkä lääkkeet voit ottaa kotona pienen (alle 0,5 dl) vesimäärän kanssa.

Tupakka ja päihteet

* tupakointi on täysin kielletty leikkausta tai toimenpidettä edeltävän päivän illasta klo 20 alkaen
* alkoholin nauttiminen vuorokauden sisällä ennen leikkausta on kielletty

**Saapuminen ja itseilmoittautuminen**

KYSin Kaarisairaalan pääsisäänkäynnin D-ovi avautuu klo 6.30. Leikkaukseen tullessa ilmoittautuminen tapahtuu Kaarisairaalan sisääntuloaulassa.

Ilmoittaudu saapuneeksi itseilmoittautumisautomaatilla kutsukirjeen, Kela- tai ajokortin viivakoodilla tai henkilötunnuksella. Automaatti antaa sinulle kutsunumeron.

Huolehdithan sairaalassa hyvästä käsihygieniasta.

**Vastaanottoyksikössä**

Sinulla voi olla mukana yksi saattaja. Sinut kutsutaan tulohaastatteluun vuoronumerolla. Vaatteet vaihdetaan pukuhuoneessa, jossa on lukitut pukukaapit ja pukeutumiseen liittyvät ohjeet. Tarvittaessa saat apua henkilökunnalta. Haastattelun jälkeen sairaanhoitaja hakee sinut leikkaussaliin odotusaulasta. Leikkaukseen liittyvät valmistelut, kuten ihokarvojen poisto, tehdään leikkaussalissa.

**Leikkauksen jälkeen**

Leikkauksen jälkeen sinut siirretään heräämöön. Leikkauksesta riippuen kotiudut samana päivänä tai seuraavana aamuna heräämöstä tai vuodeosastolta klo 10 mennessä tai myöhemmin sovittuna päivänä vuodeosastolta.

Kotiutuminen leikkauspäivänä

* saat kotiutumiseen liittyvät suulliset ja kirjalliset ohjeet ennen kotiutumista
* sinulla tulee olla aikuinen tukihenkilö kanssasi seuraavan vuorokauden ajan
* autolla ajaminen on kielletty vuorokausi leikkauksen jälkeen.

Yöpyminen heräämössä tai vuodeosastolla

* heräämössä saat syödä ja juoda kevyesti heti monitoriseurannan loputtua erillisessä oleskelutilassa ottaen huomioon tehty leikkaus. Vuodeosastolla ruokailu tapahtuu potilashuoneessa tai ruokailutilassa. Kotiutumispäivän aamuna saat aamiaisen.
* heräämön tiloista ei voi poistua hoidon aikana ja liikkuminen rajoittuu ruokailu- ja potilashuoneeseen. Läheisten vierailut eivät ole mahdollisia.
* kotiutuminen:
* kotiutus tapahtuu klo 10 mennessä
* saat hoitoosi liittyvät kirjalliset ohjeet ja tiedot, mihin voit tarvittaessa olla yhteydessä
* tarkemmasta kotiutumisajankohdasta ja kyytijärjestelyistä sovitaan yhdessä yksikön hoitajien kanssa.

Hoitosi voi jatkua heräämön jälkeen vuodeosastolla, mikäli vointisi sitä vaatii. Saat vuodeosaston henkilökunnalta tarvitsemasi ohjeet ja neuvot.